****

 **REPUBLIKA HRVATSKA**

**VUKOVARSKO-SRIJEMSKA ŽUPANIJA**

**OPĆINA NEGOSLAVCI**

**Općinski načelnik**

**KLASA:** 250-04/22-01/04

**URBROJ:** 2196-19-01-22-01

**Negoslavci,** 09.06.2022.godine

 Na temelju odredaba Programa aktivnosti u provedbi posebnih mjera zaštite od požara od interesa za Republiku Hrvatsku u 2022. godini (Zaključak Vlade Republike Hrvatske, KLASA: 022-03/21-07/502, URBROJ: 50301-29/23-22-02, 20.01.2022. godine), članaka 4., stavka 2. i članka 8., stavka 2. Zakona o zaštiti od požara („Narodne novine“ broj 92/10), članka 9., stavka 2. Pravilnika o agrotehničkim mjerama („Narodne novine“ broj 22/19) te članka 32, stavka 2., točke 2. Statuta Općine Negoslavci („Službeni glasnik Općine Negoslavci“ broj 01/21) Općinski načelnik Općine Negoslavci dana 09.06.2022. godine donosi

**ODLUKU**

**o uvjetima spaljivanja korova, trava i drugog otpadnog materijala biljnog porijekla**

**I OPĆE ODREDBE**

**Članak 1.**

 Ovom Odlukom utvrđuju se uvjeti za spaljivanje korova, trave i drugog otpadnog materijala biljnog porijekla na poljoprivrednom zemljištu, vodotocima i rubovima prometnica koje ugrožava poljoprivredne ratarske kulture, voćnjake, nasade, šumarke, drvene stubove, električne, plinovodne i telefonske mreže i građevine.

**Članak 2.**

 Prava, obveze i odgovornosti utvrđene ovom Odlukom odnose se na poljoprivredne organizacije i vlasnike odnosno korisnike poljoprivrednog zemljišta te javna poduzeća koja vrše održavanje vodotoka, rubnih dijelova prometnica i ostalih otvorenih prostora.

**II MJERE ZAŠTITE OD POŽARA**

**Članak 3.**

 Spaljivanje trave, korova, raslinja, strništa i biljnog otpada za vrijeme sazrijevanja strnih žitarica i uljane repice te za vrijeme trajanja žetve zabranjeno je u bilo kojem obliku.

 Žetveni ostaci ne smiju se nikada spaljivati, a njihovo spaljivanje je dopušteno samo u cilju sprečavanja širenja ili suzbijanja organizama štetnih za bilje u periodu od 01. svibnja do 31. listopada, uz provođenja mjera zaštite od požara sukladno članku 4. ove Odluke.

**Članak 4.**

 Spaljivanje trave, korova, raslinja, strništa i biljnog otpada može se obavljati sukladno članku 3. stavku 2. ove Odluke, ako su poduzete sljedeće mjere opreza:

1. vlasnici, posjednici ili ovlaštenici poljoprivrednog zemljišta, dužni su primjenjivati sve potrebne mjere zaštite od požara (po potrebi i da traktor sa plugom bude spremam za odoravanje), a o spaljivanju obavijestiti vatrogasnu zajednicu nadležnu za Općinu Negoslavci, koja će osigurati dežurstvo odgovarajućeg broja vatrogasaca s opremom za gašenje požara.
2. mjesto spaljivanja mora biti najmanje 50 metara udaljeno od gospodarskih, stambenih i drugih objekata,
3. mjesto spaljivanja mora biti tako odabrano da se vatra ne može proširiti preko gorivog materijala na zemlji, kao ni prelijetanje gorivih čestica,
4. osoba koja obavlja spaljivanje korova i paljenje vatre na otvorenom prostoru mora biti punoljetna, stalno prisutna pri spaljivanju s odgovarajućom opremom za početno gašenje požara,
5. osobe koje su izvršile spaljivanje korova i paljenje vatre na otvorenom prostoru dužne su mjesto spaljivanja pregledati i ostatke u potpunosti pogasiti,
6. spaljivanje se može vršiti ako vrijeme nije vjetrovito i u periodu od 07:00 do 18:00 sati.

Zabranjuje se spaljivanje biljnih otpadaka i korova na poljoprivrednom zemljištu od 01. svibnja do 31. listopada.

**Članak 5.**

 Građani prilikom kampiranja na otvorenim prostorima, ispaše i čuvanja stoke na poljoprivrednim površinama i šumarcima i drugim aktivnostima na otvorenom prostoru dužni su se pridržavati odredbi ove Odluke u vezi loženja vatre, upotrebe otvorenog plamena, odlaganja zapaljivog i gorivog otpada i pušenja.

**III NADZOR NAD PROVOĐENJEM MJERA ZAŠTITE OD POŽARA**

**Članak 6.**

 Nadzor nad primjenom ove Odluke vrši nadležna Policijska uprava, a nadzor nad provođenjem mjera za sprječavanje nastanka i širenja požara, sprječavanja posljedica prouzrokovanih požarom vrši svatko u svojoj nadležnosti:

* Inspekcija zaštite od požara,
* Poljoprivredna inspekcija,
* Šumarska inspekcija.

**IV KAZNENE ODREDBE**

**Članak 7.**

Novčanom kaznom u iznosu od 500,00 do 1.000,00 kuna kaznit će se za prekršaj pravna osoba:

* ako obavlja spaljivanje suprotno odredbama članka 3., stavku 2. ove Odluke,
* ako u slučaju odobrenja spaljivanja sukladno članku 3. ove Odluke, vrši spaljivanje nasuprot članku 4. ove Odluke,

 Za prekršaj iz stavka 1. ovog članka novčanom kaznom u iznosu od 200,00 kuna kaznit će se odgovorna osoba u pravnoj osobi.

 Novčanom kaznom u iznosu od 200,00 kuna kaznit će se za prekršaj fizička osoba:

* ako obavlja spaljivanje suprotno odredbama članka 3., stavku 2. ove Odluke,
* ako u slučaju odobrenja spaljivanja sukladno članku 3. ove Odluke, vrši spaljivanje nasuprot članku 4. ove Odluke,

**V ZAKLJUČNE ODREBE**

**Članak 8.**

 Ova Odluka stupa na snagu danom nakon dana objave u Službenom glasniku Općine Negoslavci, a objavit će se u Službenom glasniku Općine Negoslavci i na internet stranici Općine Negoslavci.

**Općinski načelnik:**

Dušan Jeckov